Helge (49) krasjet med hval i Torsken
Kollisjonen skjedde i Torskenfjorden lørdag formiddag, skriver Fremover. - Vi er her i helga, jeg, søskenbarnet mitt og ungene våres. Målet med turen var å oppleve det som er i fjorden her og den flotte naturen. Vi hadde likevel ikke regnet med dette, sier Opdal til VG Nett. Da VG Nett ringer Opdal tidlig søndag for å høre hvordan han har det etter det noe uheldige møte med hvalen, har han følgende svar: - Kan du ikke ringe meg om en time? Du skjønner jeg står ute med masse fisk og er så kald på fingrene mine. (Saken forsetter under bildet) - Rakk ikke tenke før jeg var i lufta En time senere, som lovet, har han derimot fått tilbake varmen og forteller om den dramatiske fisketuren. - Jeg satt der, helt fremst i bauen. Vi satt og spiste og prata litt. Idet jeg snur meg fram ser jeg at fem meter foran båten er det en hval, og i neste sekund er jeg oppe i lufta, sier han. - Rakk du å tenke? - Ja, ifølge de andre i båten var jeg muligens tre meter oppe i lufta, og det må jeg også ha vært for jeg rakk å tenke litt mens jeg var der oppe. Min første tanke var at jeg gruet meg til å lande på båten. Heldigvis traff jeg vannet, det var deilig.Søndag ettermiddag kan Helge Opdal fortelle at han har noe vondt i ryggen, men at det ellers går bra med kroppen. Opplevelsen derimot var ekkel. - Jeg landa ute i sjøen og lå bare der. Jeg husker ikke så mye, alt var svart. Da jeg endelig kom til hektene hørte jeg hvalen puste og pese rundt meg. - Hvordan var det? - Det var veldig ekkelt og ubehagelig og føltes litt som å være med i haisommer. Jeg tenkte, hva er under meg nå?, sier han. De andre i båten fikk også en trøkk og havnet delvis ute i sjøen. Skipper Ola Mikalsen klarte å kile fast foten under rattet og var dermed delvis i båten og delvis i sjøen. - På den måten fikk han peilet båten inn igjen. De klarte ikke å få meg opp i båten, men dro meg inn i fjæra. Helge Opdal har kjørt sine timer på sjøen og fisket, men dette er definitivt første gang han, eller noen andre han har hørt om, har krasjet med en hval. Ønsket om å oppleve fjorden på sitt villeste ble virkelig oppfylt. - Jeg tror jeg skal tippe Lotto neste helg, sier han.
Helge Opdal (49) satt foran i en 18 fots båt som kjørte av gårde i 20 knop i Torsken i Troms lørdag. Plutselig fikk han øye på en hval, og er med ett tre meter oppe i lufta.